ЗэIэпахырэ Дышъэ паIоу (коронэу) налмэс-налкъутэхэмкIэ гъэкIэрэкIагъэр пшъэшъэ тхьаматэу къыхахырэм щалъэщт.

Дунай фестиваль – зэнэкъокъоу «Адыгэ пшъашъ» зыфиIоу 2013-рэ илъэсым чъэпыогъум и 1 щегъэжьагъэу и 5 нэс Адыгэ Республикэм икъэлэ шъхьаIэу Мыекъуапэ щызэхащэщтым анахь адыгэ пшъэшъэ Iушэу, дахэу къыщыхахыщтым щалъэщт налмэс-налкъутэхэмкIэ гъэкIэрэкIэгъэзэIэпахырэ Дышъэ паIор (коронэр).Дышъэ паIор зышIыщтыр Адыгэ Республикэм инароднэ художникэу, зэлъашIэрэ IэпэIасэу Еутых Асе.

Пшъэшъэ тхьаматэм ыцIэ къызыщыраIощт уахътэм ехъулIэу апч пытэм хэшIыкIыгъэ пхъуантэу зэIэпахырэ Дышъэ паIор (коронэр) зыдэлъыр пчэгум къыращэщт. Пчэгум къырагъэблэгъэщтых ар язгъэшIыгъэ спонсорымрэ Адыгэ Республикэм и Лъэпкъ музей итхьаматэрэ.

ШIухьафтын шъхьаIэу – Дышъэ паIор зэхэщэкIо купым итхьаматэ текIоныгъэр къыдэзыхыгъэ пшъашъэм щилъэщт. ПаIор зыфагъэшъошэгъэ пшъашъэр агъэшIощт, аIэтыщт.

Ащ ыуж апчым хэшIыкIыгъэ пхъуантэм Дышъэ паIор далъхьажьынышъ, Адыгэ Республикэм и Лъэпкъ музей ащэжьыщт. Музеим къычIэпхын, зепщэн плъэкIынэу ар гъэпсыгъэщт.

Ащ тетхэгъэщтых:
· паIор язгъэшIыгъэм ыцI, ылъэкъуацI, зыщыщыр;
· апэрэ сатырым тетэу ащ янэ ыцI; 
· анахь пшъэшъэ Iушэу, дахэу фестиваль – зэнэкъокъум къыщыхахыгъэм ыцI, ылъэкъуацI, зыщыщыр, илъэсэу Дышъэ паIор зыфагъэшъошагъэр.

Адыгэ Республикэм и Лъэпкъ музей чIахьэхэрэм Дышъэ паIом къэбарэу пылъыр къафаIотэщт, итеплъэкIэ ащ фэдэ къабзэу паIо ащыгъэу е Дышъэ паIом готхэу сурэтхэр зытрарагъэхын алъэкIыщт.

Мыщ фэдэ екIолIакIэм лъэпкъ хъишъэр къыгъэбаищт, лъэпкъым зиужьыжьынымкIэ, къыткIэхъухьэрэ пшъэшъэ ныбжьыкIэхэр гъогу тэрэз тегъэуцогъэнхэмкIэ, лъэпкъ шэн – хэбзэ дахэхэу тятэжъ – тянэжъхэм къытфыщанагъэхэр ялъэгъонэфэу пIугъэнхэмкIэ ишIуагъэ къэкIощт, амалышIу хъущт.

http://cherkeshenka.com/adyghean/11-zeiepahyre-dyshe-paiu-korona.html